Χρήστος Ταραντίλης

Ο Χρήστος Ταραντίλης (Εξάρχεια Αθηνών, 31 Μαΐου 1973), είναι Έλληνας πολιτικός και πανεπιστημιακός καθηγητής στο Οικονομικό Πανεπιστήμιο Αθηνών. Είναι μέλος του ελληνικού Κοινοβουλίου με τη Νέα Δημοκρατία, ως βουλευτής Επικρατείας , από τις βουλευτικές εκλογές του 2019 .  Επίσης, είναι Πρόεδρος στην Ειδική Μόνιμη Επιτροπή Έρευνας και Τεχνολογίας στη Βουλή των Ελλήνων , Μέλος της Διαρκούς Επιτροπής Παραγωγής και Εμπορίου, Αντιπρόεδρος της Κοινοβουλευτικής Ομάδας Φιλίας Ελλάδας – Ηνωμένων Πολιτειών της Αμερικής  και Πρόεδρος της Κοινοβουλευτικής Ομάδας Φιλίας Ελλάδας – Βιετνάμ.

Από τον Ιανουάριο έως τον Φεβρουάριο του 2021, υπηρέτησε ως Υφυπουργός παρά τω Πρωθυπουργώ και Κυβερνητικός Εκπρόσωπος.

Σπουδές 
Σπούδασε Μαθηματικά στο Πανεπιστήμιο Πατρών , όπου έλαβε το πτυχίο του το 1997 εκφωνώντας τον όρκο κατά την τελετή ορκωμοσίας πτυχιούχων. Έκανε μεταπτυχιακό στην Επιχειρησιακή Έρευνα στο London School of Economics (LSE), λαμβάνοντας MSc το 1998. Το 2002, έλαβε Διδακτορικό δίπλωμα (PhD) στην Επιχειρησιακή έρευνα, από το Εθνικό Μετσόβιο Πολυτεχνείο (ΕΜΠ).

Ακαδημαϊκή καριέρα 
Το 2003, εκλέχθηκε Λέκτορας στο τμήμα Διοικητικής Επιστήμης και Τεχνολογίας του Οικονομικού Πανεπιστημίου Αθηνών (ΟΠΑ), το 2008, Αναπληρωτής Καθηγητής και το 2013, τακτικός Καθηγητής πρώτης βαθμίδας. Το 2013, εξελέγη παράλληλα, Πρόεδρος του τμήματος Διοικητικής Επιστήμης και Τεχνολογίας του ΟΠΑ. 

Επίσης, έχει διατελέσει και Διευθυντής της ερευνητικής μονάδας "Επιχειρησιακής Έρευνας και Συστημάτων Αποφάσεων" στο ίδιο Πανεπιστήμιο για μία δεκαετία.  

Επιπλέον ήταν μέλος του εκδοτικού συμβουλίου του έγκριτου αμερικανικού περιοδικού "Networks" (εκδοτικός οίκος Wiley) , πρόεδρος και μέλος των επιτροπών πλήθους διεθνών επιστημονικών συνεδρίων στο χώρο της διοικητικής επιστήμης, της επιχειρηματικότητας και της καινοτομίας.

Πολιτικές / Κοινωνικές Δραστηριότητες

Γραμματέας Στρατηγικού Σχεδιασμού και Επικοινωνίας της Νέας Δημοκρατίας 
Ορίστηκε Γραμματέας Στρατηγικού Σχεδιασμού και Επικοινωνίας της Νέας Δημοκρατίας τον Ιανουάριο του 2017 και συμμετείχε έκτοτε στο στενό επιτελείο των συνεργατών του Κυριάκου Μητσοτάκη μέχρι και τις βουλευτικές εκλογές του 2019.

Μέλος της Βουλής των Ελλήνων 
Στις ελληνικές βουλευτικές εκλογές 2019, εκλέχτηκε Βουλευτής Επικρατείας με την Νέα Δημοκρατία.  

Είναι Πρόεδρος στην Ειδική Μόνιμη Επιτροπή Έρευνας και Τεχνολογίας, Μέλος της Διαρκούς Επιτροπής Παραγωγής και Εμπορίου και Αντιπρόεδρος της Κοινοβουλευτικής Ομάδας Φιλίας Ελλάδας – Ηνωμένων Πολιτειών της Αμερικής. Διετέλεσε Γραμματέας στη Διαρκή Επιτροπή Μορφωτικών Υποθέσεων και Μέλος στην Επιτροπή Αναθεώρησης του Συντάγματος.

Υφυπουργός παρά τω Πρωθυπουργώ και Κυβερνητικός Εκπρόσωπος 
Στον ανασχηματισμό της 4ης Ιανουαρίου 2021, ο Χρήστος Ταραντίλης, ανέλαβε Υφυπουργός στον Πρωθυπουργό και Κυβερνητικός Εκπρόσωπος της Ελληνικής Δημοκρατίας. Στις 28 Φεβρουαρίου 2021 παραιτήθηκε από την θέση του Υφυπουργού παρά τω Πρωθυπουργώ και του Κυβερνητικού Εκπροσώπου, επικαλούμενος οικογενειακούς λόγους.

Συμβουλος οργανισμών και επιχειρήσεων 
Έχει επίσης συμμετάσχει σε μεγάλο αριθμό έργων την τελευταία εικοσαετία σε θέματα ανάπτυξης ηγεσίας, στρατηγικού σχεδιασμού και λήψης αποφάσεων, ανάπτυξης πληροφοριακών συστημάτων, αλγορίθμων βελτιστοποίησης/data analytics και ανάπτυξης καινοτομίας στους τομείς των υπηρεσιών και της βιομηχανικής παραγωγής στην Ελλάδα και το εξωτερικό. Επιπλέον, έχει διατελέσει σύμβουλος της ανώτατης διοίκησης οργανισμών και επιχειρήσεων της χώρας μας.

Αναγνώριση και Διακρίσεις 
Ο Χρήστος Ταραντίλης έχει αξιολογηθεί για περισσότερα από δέκα συναπτά έτη, ως ο καθηγητής με την υψηλότερη αξιολόγηση στο Ο.Π.Α., από τους φοιτητές του Τμήματος Διοικητικής Επιστήμης και Τεχνολογίας του Οικονομικού Πανεπιστημίου Αθηνών. Συνολικά έχει βραβευτεί δεκάδες φορές για την επίδοσή μου στα προπτυχιακά και μεταπτυχιακά μαθήματα που έχει διδάξει στο Οικονομικό Πανεπιστήμιο Αθηνών.  

Επιπροσθέτως, έχει συντάξει δεκάδες άρθρα σε κορυφαία διεθνή περιοδικά διοικητικής επιστήμης. Τα άρθρα του έχουν αναφερθεί από άλλους επιστήμονες πάνω από 6.000 φορές στη διεθνή βιβλιογραφία σύμφωνα με το Google Scholar  και το ερευνητικό έργο του έχει διεθνώς αναγνωρισθεί.   

Παράλληλα έχει αναπτύξει ερευνητικές συνεργασίες με καθηγητές κορυφαίων πανεπιστημίων της Β. Αμερικής και Δ. Ευρώπης, όπως τα Princeton University, Carnegie Mellon University, Imperial College London.

Προσωπική ζωή 
Είναι έγγαμος και έχει δύο κόρες.

Παραπομπές 

Έλληνες βουλευτές επικρατείας
Βουλευτές εκλεγμένοι με τη Νέα Δημοκρατία
Καθηγητές Οικονομικού Πανεπιστημίου Αθηνών
Έλληνες υφυπουργοί παρά τω Πρωθυπουργώ
Κυβερνητικοί Εκπρόσωποι (Ελλάδα)